**ZADNJI DAN NA MAMCU**

I ležim mirno tako potpuno sam u okrugloj plastičnoj kutijici. Ostavljen sam da umrem groznom smrću. Svi su moji prijatelji izvađeni iz kutije i iskorišteni kao mamac za velike i male ribe, a ja sam jedini ostao zarobljen.

Ah, još se sjećam svojega života prije nego što sam završio u ovoj kutiji. Svaki dan dolazio bih doma nakon šetnje po proljetnim i ljetnim pljuskovima i skupljanja jesenskoga lišća kako bih bio uz ženu i djecu. Žena bi me uvijek pozdravljala svojim milim glasom, a djeca bi brzo dopuzala k meni i sretno zavikala:

– Tata! Tata! Stigao si...

Zajedno bismo uz večeru razgovarali o proteklom danu, kako je lijepo što napokon kiši, kako se djeca igraju i zabavljaju na snijegu. Stalno im govorim i učim ih:

– Željko, ti si stariji. Moraš paziti na brata Lana da mu se nešto ne dogodi. Pazi, opasnost vreba kada to najmanje očekuješ.

– Ženo, pazi na naše drage dečke dok se ne vratim s posla. Donijet ću ti nešto lijepo. Sigurno...

Sjećam se posljednjeg Božića. Željko brzo gmiže, a ni Lan ne zaostaje za njim. Željko je dobio mali simpatičan pulover na crte, a Lan isto tako. Ženi sam donio list svježe salate koja je tek niknula ispod plastenika. Poljubila me je. Rado se sjećam svega i htio bih ih opet vidjeti. Barem nakratko...Vjerujem da su ponosni na mene jer sam se toga božićnoga dana žrtvovao za svoju obitelj, žrtvovao za njih. Zemlja se zatresla i pojavilo se lice crnoga čovjeka. Mrki čovjek htio je uhvatiti Lana.

– Neeee! – skočih ispred Lana i čovjek zgrabi mene.

– Budi hrabar – rekoše mi u suzama.

Bile su to njihove posljednje riječi što sam ih čuo. I ležim tako potpuno sam u okrugloj plastičnoj kutiji... kutiji za crve... U tišini sam gledao kako u kutiji postaje sve prostranije jer je crva u kutiji svakim danom sve manje. Ribar otvara kutiju. Pojavio se isti osjećaj kao i kada sam se žrtvovao za svoju obitelj. Znam da sam sljedeći, ali ovaj put mirujem. Ovo je moj posljednji dan, zadnji dan na mamcu. Još u zimskoj magli čujem tužan plač svoje supruge i kako mi podmuklim glasom zahvaljuju za žrtvu i hrabrost i znam da su ponosni na mene.

**Petar Šarkanj, 8. razred**

**Osnovna škola Belec, Belec**

**Mentor: Mario Šimudvarac**